DA Den Europæiske Unions Tidende C 80/13

Sag anlagt den 31. januar 2012 — Europa-Kommissionen mod Republikken Polen

(Sag C-48/12)

2012/C 80/19

Processprog: polsk

Parter

Sagsøger: Europa-Kommissionen (ved P. Hetsch, S. Petrova og K. Herrmann, som befuldmægtigede)

Sagsøgt: Republikken Polen

Sagsøgerens påstande

— Det fastslås, at Republikken Polen har tilsidesat sine forpligtelser i henhold til artikel 33, stk. 1, i Europa-Parlamentets og Rådets direktiv 2008/50/EF af 21. maj 2008 om luftkvaliteten og renere luft i Europa (1), idet den ikke har vedtaget alle de love og administrative bestemmelser, der er nødvendige for at efterkomme direktivet, eller i hvert fald ikke har meddelt Kommissionen dem.

— Republikken Polen pålægges i henhold til artikel 260, stk. 3, TEUF på grund af tilsidesættelse af forpligtelsen til at meddele gennemførelsesforanstaltningerne til direktiv 2008/50/EF at betale en tvangsbøde på 71 521,38 EUR pr. dag fra datoen for dommens afsigelse i den foreliggende sag.

— Republikken Polen tilpligtes at betale sagens omkostninger.

Søgsmålsgrunde og væsentligste argumenter

Kommissionen beskylder Republikken Polen for at have tilsidesat de i artikel 33, stk. 1, i direktiv 2008/50/EF fastsatte forpligtelser.

Direktiv 2008/50/EF er på EU-plan det væsentligste retsinstrument med hensyn til luftforurenende stoffer og har dermed til formål at beskytte miljøet og menneskers sundhed. I direktivet fastlægges bl.a. vurderings- og målestandarder samt reduktionsmål for koncentrationen af partikler i luften, idet der er tale om de stoffer i luften, som er mest skadelige for menneskers sundhed. Direktivet forpligter medlemsstaterne til senest i 2015 at have nedbragt eksponeringskoncentrationen for fine partikler PM2,5 til 20 mikrogram/m3. Endvidere fastlægger det for PM2,5 en målværdi på 25 mikrogram/m3, der skal nås senest den 1. januar 2010. Medlemsstaterne skal desuden senest i 2015 opnå en grænseværdi for PM2,5 på 25 mikrogram/m3 (niveau 1) og en grænseværdi på 20 mikrogram/m3, niveau 2, inden 2020. Herudover forpligter direktiv 2008/50/EF medlemsstaterne til at oplyse offentligheden om luftkvaliteten og andre foranstaltninger, der er truffet på grundlag af direktivet (artikel 26 f).

I henhold til artikel 33, stk. 1, i direktiv 2008/50/EF er Republikken Polen forpligtet til senest den 11. juni 2010 at vedtage og sætte de nationale love i kraft, der er nødvendige for at efterkomme direktivet.

Republikken Polen har hverken indarbejdet alle de nødvendige bestemmelser i den polske retsorden eller sat sådanne bestemmelser i kraft. Miljøministeriets udarbejdelse af grundlaget for et forslag til en lov om ændring af loven om miljøbeskyttelse og visse andre love udgør ikke en opfyldelse af forpligtelsen i artikel 33, stk. 1, i direktiv 2008/50/EF.

Kommissionen er alene af de polske myndigheder blevet oplyst om, at artikel 6, stk. 1, og artikel 23 i direktiv 2008/50/EF er blevet delvist gennemført ved artikel 13 og 15 i lov af 17. juli 2009 om et system for håndtering af drivhusgasser og andre stoffer gennem opbygning af et system for håndtering af emissioner af svovldioxid (SO2) og nitrogenoxid (NO) samt ved forpligtelsen til at udarbejde et udkast til en national reduktionsplan.

(1) EUT L 152, s. 1.